ไฟแนนว์ทูเดย์
...แม้ว่าค่าเงินบาทจะแข็งค่ากระทบเศรษฐกิจมากขึ้น แต่กระทรวงการคลังยังไม่มีมาตรการรับมือ นอกจากโยนภาระให้ธนาคารแห่งประเทศไทย (ธปท.) ลดดอกเบี้ยเพียงอย่างเดียว ทำให้ไม่สามารถแก้ปัญหาได้ เพราะตอนนี้ถึงเวลาที่คลังต้องเก็บภาษีจากเงินทุนไหลเข้าที่มาลงทุนในตราสารหนี้ และในตลาดหุ้นแล้ว
25 เม.ย. 2556

...แม้ว่าค่าเงินบาทจะแข็งค่ากระทบเศรษฐกิจมากขึ้น แต่กระทรวงการคลังยังไม่มีมาตรการรับมือ นอกจากโยนภาระให้ธนาคารแห่งประเทศไทย (ธปท.) ลดดอกเบี้ยเพียงอย่างเดียว ทำให้ไม่สามารถแก้ปัญหาได้ เพราะตอนนี้ถึงเวลาที่คลังต้องเก็บภาษีจากเงินทุนไหลเข้าที่มาลงทุนในตราสารหนี้ และในตลาดหุ้นแล้ว
...ที่ผ่านมาคลังพยายามออกมาบอกว่าจะเร่งชำระหนี้ต่างประเทศ ช่วยให้ค่าเงินบาทไม่แข็งค่า แต่ในความเป็นจริงเงินบาทแข็งมาหลายปี การคืนหนี้ก่อนกำหนดเกิดขึ้นเพียงหยิบมือจนไม่มีใครกล้าเปิดเผยตัวเลขว่ามีเท่าไร
...“เจ้อัง” อังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) ประเดิมงานแรกในตำแหน่งออกแคมเปญขายสินทรัพย์รอการขาย โดยลูกค้าสามารถผ่อนชำระเงินดาวน์ 10% ของราคาที่ประมูลได้ ดอกเบี้ย 0% นานถึง 12 เดือน ส่วนที่เหลืออีก 90% สามารถขอสินเชื่อกับธนาคารได้เต็มจำนวนอีกด้วย
...การพิจารณาร่าง พ.ร.บ.กู้ 2 ล้านล้านบาท ในชั้นกรรมาธิการ ฝ่ายค้านทำงานกันละเอียดยิบ ลงลึกทุกโครงการจนพบว่าส่วนใหญ่ไม่มีความพร้อม ยังไม่มีการศึกษาความเป็นไปได้ หรือโครงการที่ศึกษาแล้วก็ไม่คุ้มค่าการลงทุน โดยเฉพาะโครงการรถไฟความเร็วสูง 9 แสนล้านบาท ทำให้ กรณ์ จาติกวณิช สส.ประชาธิปัตย์ และอดีต รมว.คลัง ออกมายืนยันให้มีการยกเลิก พ.ร.ก.กู้เงินดังกล่าว
...วงในกระทรวงการคลังเริ่มกังวลว่า พ.ร.บ.กู้ 2 ล้านล้านบาท ถึงจะผ่านสภาไปได้ ก็อาจจะไม่ผ่านศาลรัฐธรรมนูญ เพราะมีหลายประเด็นที่น่าเป็นห่วง เช่น การออก พ.ร.บ.ครั้งเดียวให้กู้เงินยาวถึง 7 ปี หรือจะเป็นประเด็นการกู้เงินไปทั้งที่โครงการไม่มีความพร้อมของโครงการที่ไม่รู้ว่าจะทำได้หรือไม่ ซึ่งอาจทำให้ศาลเห็นว่าสามารถใช้เงินจากงบประมาณปกติได้
...โครงการประชานิยมรัฐบาลเริ่มเห็นผลกระทบมากขึ้น เมื่อกรอบงบประมาณปี 2557 ที่ผ่านความเห็นชอบคณะรัฐมนตรี ต้องตั้งงบคืนรถคันแรก 4 หมื่นล้านบาท และชำระดอกเบี้ย ค่าดำเนินการ และความเสียหายที่เกิดจากโครงการรับจำนำข้าวอีกกว่า 8 หมื่นล้านบาท
...ตลาดเงินคาดว่า หากแบงก์ชาติจะมีมาตรการดูแลเงินบาท ก็อาจจะประกาศในวันศุกร์นี้ ตามธรรมเนียมปฏิบัติ